Document ID: 32009R0451

KOMISJONI MÄÄRUS (EÜ) nr 451/2009,
29. mai 2009,
millega muudetakse määrust (EÜ) nr 883/2006, millega kehtestatakse nõukogu määruse (EÜ) nr 1290/2005 rakenduseeskirjad seoses makseasutuste raamatupidamisarvestuse, kulu- ja tuludeklaratsioonide ning kulude hüvitamise tingimustega Euroopa Põllumajanduse Tagatisfondi (EAGF) ja Maaelu Arengu Euroopa Põllumajandusfondi (EAFRD) raames
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. juuni 2005. aasta määrust (EÜ) nr 1290/2005 ühise põllumajanduspoliitika rahastamise kohta (1), eriti selle artiklit 42,
ning arvestades järgmist:
(1)
Liikmesriigid peavad kinni pidama abisaajatele abi väljamaksmise tähtaegadest, mis on sätestatud ühenduse põllumajandusalastes õigusaktides. Määruse (EÜ) nr 1290/2005 artiklis 16 on sätestatud, et kui makseasutus neid tähtaegu ületab, ei rahasta ühendus neid makseid, välja arvatud kindlaksmääratud juhtudel, tingimustel ja piirides vastavalt proportsionaalsuse põhimõttele.
(2)
Komisjoni määruse (EÜ) nr 883/2006 (2) artiklis 9 on sätestatud, et kui pärast tähtaja möödumist tehtud kulud moodustavad kuni 4 % tähtaegselt tehtud kuludest, summat ei vähendata.
(3)
6. oktoobril 2008. aastal toimunud põllumajanduse erikomitee koosolekul tutvustas komisjon deklaratsiooni, (3) milles käsitletakse määruse (EÜ) nr 883/2006 artiklis 9 ette nähtud 4 % künnise suurendamist 5 %-le. Seetõttu on asjakohane suurendada abikõlblike hilinenud maksete künnist. Uut künnist tuleks hakata rakendama juhtudel, kui maksete tähtaeg on hilisem kui 15. oktoober 2009.
(4)
Nõukogu 19. jaanuari 2009. aasta määruse (EÜ) nr 73/2009 (millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003) (4) artikli 8 lõikega 1 on ette nähtud, et otsetoetuste netosummad, mida võib liikmesriigis maksta iga kalendriaasta kohta pärast toetuse ümbersuunamist, vabatahtlikku ümbersuunamist ning ilma et see piiraks finantsdistsipliini järgimist (v.a nõukogu määruste (EÜ) nr 247/2006 (5) ja (EÜ) nr 1405/2006 (6) kohaselt makstavad otsetoetused), ei tohi ületada määruse (EÜ) nr 73/2009 IV lisas sätestatud ülemmäärasid. Finantsdistsipliini järgimise eesmärgil tuleks sätestada erisätted, et vältida olukorda, kus maksetähtaegadest mitte kinni pidamine tooks kaasa selle, et otsetoetuste kogukulud ületaksid kõnealuseid ülemmäärasid vastava eelarveaasta jooksul.
(5)
Teatavaid sätteid tuleks konkretiseerida ka kooskõlas praeguse praktikaga ja selleks, et tagada läbipaistvus.
(6)
Määrust (EÜ) nr 883/2006 tuleks seetõttu vastavalt muuta.
(7)
Kõnealuseid muudatusi tuleks kohaldada alates 16. oktoobrist 2009 liikmesriikides 2010. aastal ja sellele järgnevatel aastatel saadud tulude ning tehtud kulude suhtes.
(8)
Käesolevas määruses sätestatud meetmed on kooskõlas põllumajandusfondide komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 883/2006 muudetakse järgmiselt.
1.
Artiklit 9 muudetakse järgmiselt:
a)
lõige 1 asendatakse järgmisega:
„1. Pärast ettenähtud tähtaja möödumist tehtud kulud on kõlblikud ühenduse rahastamiseks ning igakuiseid makseid vähendatakse järgmiselt:
a)
kui pärast tähtaja möödumist tehtud kulud moodustavad kuni 4 % tähtaegselt tehtud kuludest, summat ei vähendata;
b)
kui pärast tähtaja möödumist tehtud kulud ületavad eespool nimetatud 4 % künnise, vähendatakse nende kulude kohaseid makseid järgmisi eeskirju järgides:
-
kulude puhul, mis tehti esimese kuu jooksul pärast möödunud maksetähtaega, vähendatakse summat 10 %;
-
kulude puhul, mis tehti teise kuu jooksul pärast möödunud maksetähtaega, vähendatakse summat 25 %;
-
kulude puhul, mis tehti kolmanda kuu jooksul pärast möödunud maksetähtaega, vähendatakse summat 45 %;
-
kulude puhul, mis tehti neljanda kuu jooksul pärast möödunud maksetähtaega, vähendatakse summat 70 %;
-
kulude puhul, mis tehti rohkem kui neli kuud pärast möödunud maksetähtaega, vähendatakse summat 100 %;
c)
lõike 1 punktides a-b osutatud 4 % künnis asendatakse 5 % künnisega nende maksete puhul, mille maksetähtaeg möödub pärast 15. oktoobrit 2009.”;
b)
lõige 2 asendatakse järgmisega:
„2. Erandina lõikes 1 sätestatust kohaldatakse nõukogu määruse (EÜ) nr 73/2009 (7) artikli 8 lõikes 1 osutatud otsetoetuste netosummade ülemmäära suhtes järgmisi tingimusi:
a)
kui lõike 1 punktis a osutatud künnist pole täielikult kasutatud hiljemalt 15. oktoobriks aastal N + 1 tehtud makseteks ja kui selle künnise jääk on üle 2 %, vähendatakse viimast 2 %-ni;
b)
eelarveaasta Y jooksul makstud otsetoetuste kogusumma, mis ei kuulu nõukogu määruste (EÜ) nr 247/2006 (8) ja EÜ nr 1405/2006 (9) kohaselt tehtavate maksete hulka, on ühenduse rahastamiseks abikõlblik ainult otsetoetuste kogu netosumma ulatuses, mis on määruse (EÜ) nr 73/2009 artikli 8 lõike 1 kohaselt kindlaks määratud kalendriaasta Y-1 suhtes ning mida on vajaduse korral korrigeeritud selle määruse artiklis 11 sätestatud kohanduste alusel;
c)
kulusid, mis ületavad punktides a ja b osutatud piiranguid, vähendatakse 100 %.
Kui liikmesriigi jaoks ei ole määruse (EÜ) nr 73/2009 artikli 8 lõike 1 kohaselt netosummade ülemmäära kehtestatud, saadakse asjaomase liikmesriigi suhtes kohaldatav netosummade ülemmäär, millele osutatakse esimeses lõigus, otsetoetuste individuaalsete ülemmäärade liitmise teel.
c)
lõike 3 teine lõik asendatakse järgmisega:
„Esimest lõiku ei kohaldata siiski kulude puhul, mis ületavad piirangu, millele on osutatud lõike 2 punktis b.”
2.
Artikli 19 lõige 4 asendatakse järgmisega:
„4. Vastavalt määruse (EÜ) nr 1259/1999 artiklitele 3 ja 4 või määruse (EÜ) nr 1655/2004 artiklile 1 kinni peetud summad ja neilt saadavad intressid, mis ei ole makstud kooskõlas komisjoni määruse (EÜ) nr 963/2001 (10) artikliga 1 või määruse (EÜ) nr 1655/2004 artikli 3 lõikega 1, kantakse üle Euroopa Põllumajanduse Tagatisfondile (EAGF) koos asjaomase eelarveaasta oktoobrikuu kuludega. Vajaduse korral kasutatakse käesoleva määruse artikli 7 lõikes 2 osutatud vahetuskurssi.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
2010. aasta ja sellele järgnevate aastate puhul kohaldatakse käesolevat määrust alates 16. oktoobrist 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. mai 2009

Labels: 4
15
19
6